Un cetățean ucrainean în vârstă de 35 de ani este căutat luni, 27 noiembrie, de salvamontiștii și polițiștii de frontieră din Maramureș. Bărbatul, rătăcit în zonă, voia să ajungă în localitatea Bistra, însă de ieri nu se mai știe nimic despre el.
"Acţiune în derulare a SPJ Salvamont Maramureş împreună cu colegii de la Poliţia de Frontieră Maramureş în zona Vf Pop Ivan, Vf Şerban. Apelul venit prin 0SALVAMONT de la o persoană din Ucraina care ne informa despre faptul că un bărbat în vârstă de 35 ani a trecut ieri graniţa încercând să ajungă în localitatea Bistra, dar de aseară de la ora 21.00 nu s-a mai putut lua legătura cu acesta, telefonul fiindu-i închis şi intrându-i mesageria în limba română", a transmis Salvamont Maramureş pe Facebook.
Potrivit reprezentanților Salvamont Maramureș, operațiunea de salvare a început în urmă cu aproximativ trei ore, iar salvatorii montani alături de colegii de la Poliția de Frontieră vor aborda două rute pe unde cetățeanul ucrainean ar fi putut trece.
"Vremea este rea, în zonă semnalându-se ceață, zăpadă și vânt care viscolește zăpada.
În funcție de informațiile pe care le vom primi din teren de la salvatori vom reveni cu amănunte", mai scrie în anunțul făcut de Salvamont Maramureș.